פירוש נוסף ערך זה עוסק בחבר הכנסת. אם התכוונתם לאב"ד הרבני בפתח תקווה, ראו יהודה ישעיהו גליק.

יהודה גליק בעת הדרכה בהר הבית, 2014
**יהודה יהושע גליק** (נולד ב־20 בנובמבר 1965, כ"ה בחשוון ה'תשכ"ו) הוא פוליטיקאי ישראלי אשר כיהן כחבר הכנסת בכנסת העשרים מטעם הליכוד וידוע בשל מאבקו נגד הגבלת כניסת יהודים להר הבית. הוא גם נאבק על זכות התפילה בהר, על הרחבת זכות הכניסה ועל הגדלת מספר המבקרים בהר. באוקטובר 2014 נורה על ידי מתנקש פעיל הג'יהאד האסלאמי הפלסטיני, נפצע קשה מאוד והחלים.

ביוגרפיה
--------

גליק נולד בארצות הברית, וכשהיה בן שמונה עלה לישראל עם הוריו וששת אחיו ואחיותיו. גדל בבאר שבע. אביו, פרופסור שמעון גליק, היה מנהל מחלקה פנימית בבית החולים סורוקה וממייסדי הפקולטה למדעי הבריאות באוניברסיטת בן-גוריון בנגב.

גליק הוא בוגר מדרשית נעם בפרדס חנה. שירת בצה"ל במסגרת ישיבת הסדר, תחילה בחיל השריון ולאחר מכן בחיל המודיעין. השלים קורס חובשים קרביים ושירת במילואים כחובש קרבי וכאיש הגמ"ר.

גליק הוא בעל תואר ראשון בהוראת תנ"ך ותורה שבעל פה ממכללה ירושלים, תואר שני בתולדות עם ישראל מטורו קולג', ותעודת מורה דרך מטעם משרד התיירות. בוגר ישיבות טלז סטון, מקור חיים, הר עציון ועתניאל.

עבד בהוראה ונשלח מספר פעמים כשליח למדינות ברית המועצות לשעבר. לאחר מכן, מונה לתפקידים בכירים במשרד הקליטה - דוברו של השר יולי אדלשטיין, מנהל אגף ההסברה, מנהל היחידה לזהות יהודית ומנהל אזור אשקלון. בשנת 2005, לאחר עשר שנות פעילות במשרד, התפטר מתפקידו בעקבות תוכנית ההתנתקות מרצועת עזה.

במשך חמש שנים שימש מנכ"ל "מכון המקדש". שימש כאחראי על "פרויקט תלמידי חו"ל" בישיבת עתניאל. משמש כמרצה בנושא ירושלים, הר הבית והמקדש.

מאז 2008 ועד לכניסתו לכנסת, עמד בראש ארגון "הקרן למורשת הר הבית" ומיזם הליב"ה (**ה**מיזם **ל**חופש **י**הודי **ב**הר **ה**בית), שהוקמו על ידו ועוסקים בעידוד עליית יהודים להר הבית, ובמאבקים כנגד הגבלת כניסתם של יהודים להר ולמען זכותם להתפלל בו. במסגרת פעולותיו הוא משמש כמדריך קבוצות יהודים העולות להר. על רקע פעילותו בהר הבית הסיתו מוסלמים בדפי פייסבוק לפגוע בו.

ב־29 באוקטובר 2014 בוצע כנגד גליק ניסיון ההתנקשות ביהודה גליק, על ידי פלסטיני תושב אבו תור, כשיצא מהכנס השנתי של פעילי הר הבית במרכז מורשת בגין בירושלים, והובהל לבית החולים במצב קשה מאוד. המתנקש, מועתז חיג'אזי, עבד כשנה במסעדה הפועלת במתחם מרכז מורשת בגין והיה פעיל הג'יהאד האסלאמי הפלסטיני, אסיר ביטחוני משוחרר שישב בכלא למעלה מעשר שנים על הצתות על רקע לאומני ותקיפת סוהרים בפניהם באמצעות סכיני גילוח. כעשר שעות לאחר שירה בגליק הוא נורה למוות בידי כוח ימ"מ שפעל לעצרו בשכונת אבו תור, לאחר שירה לעבר הכוח. ב-24 בנובמבר 2014 שוחרר גליק מבית החולים.

בעקבות ההתנקשות מנע השר לביטחון פנים, יצחק אהרונוביץ', את הכניסה להר הבית, ליהודים ולמוסלמים, במשך יום. בעקבות טענות שגליק התלונן 5 פעמים במשטרה על איומים על חייו, ביקשו בכירים בממשלה הסברים מהמשטרה מדוע לא נעשה דבר להגנתו. המשטרה טענה בתגובה שלא הוגשו תלונות כאלו מעולם. עם זאת, בהקלטות שהתפרסמו לאחר ההתנקשות נשמע מפקד מרחב דוד במשטרה מספר לגליק על איומים על חייו.

ב-27 בספטמבר 2023 פורסם כי שירות הביטחון הכללי עצר חוליית טרור שהופעלה על ידי איראן וכללה 3 פלסטינים ו-2 ערבים-ישראלים שתכננו להתנקש בו ובשר לביטחון לאומי איתמר בן גביר.

קריירה פוליטית
--------------

גליק במהלך כהונתו בכנסת ה-20
גליק היה בין מקימי קבוצת "מנהיגות יהודית" בהנהגתו של משה פייגלין, הפועלת כסיעה פנים-מפלגתית בליכוד. הוא חבר הליכוד מאז 1997, ממקימי פורום "מנהיגות יו"ש" וחבר בפורום "חברי מרכז הליכוד יו"ש". הוא מרכז את השדולה בכנסת למען החלת החוק הישראלי ביהודה ושומרון שבראשות חברת הכנסת מירי רגב.

גליק נבחר לנציג מחוז יש"ע במפלגת הליכוד לקראת הבחירות לכנסת התשע עשרה ושובץ במקום ה־56 ברשימת הליכוד - ישראל ביתנו.

לקראת הבחירות לכנסת העשרים, כחודשיים לאחר ניסיון ההתנקשות בו, זכה גליק שוב בפריימריז על משבצת יש"ע ברשימת הליכוד ושובץ במקום ה־33 ברשימה. הליכוד זכה ב־30 מנדטים וגליק לא נכנס לכנסת. לאחר כניסתם של שרן השכל ואמיר אוחנה, ולאחר התפטרותו של משה יעלון מהכנסת, החל גליק לכהן כחבר הכנסת ב־23 במאי 2016. היה חבר בוועדה המיוחדת לפרשת היעלמותם של ילדי תימן, מזרח והבלקן, בוועדה המיוחדת לצדק חלוקתי ולשוויון חברתי וממלא מקום בוועדת הפנים והגנת הסביבה.

גליק התנגד להצעה לתיקון חוק למניעת מפגעים שנודעה בשם "חוק המואזין".

גליק נאבק רבות בכנסת נגד נזקי העישון. הוא העלה הצעת חוק להעלאת הגיל האסור בעישון ל-21, אולם לאור התנגדות שרת המשפטים איילת שקד, ואחרי מאבק שכלל הפרת המשמעת הקואליציונית, הסכים לוותר עליה תמורת קידום הצעת חוק שלו ושל איתן כבל להגבלת פרסום סיגריות ומוצרי טבק.

לקראת הבחירות לכנסת העשרים ואחת התמודד בפריימריז לרשימת הליכוד, נבחר במקום ה-26, אולם לאחר הכנסת מועמדים במקומות משוריינים ושיבוצי נציגי המחוזות, שובץ במקום ה-42 ברשימה ולא נכנס לכנסת. לקראת הבחירות לכנסת העשרים ושתיים הוצב במקום ה-44 ברשימת הליכוד. לקראת הבחירות לכנסת העשרים ושלוש הוצב במקום ה-43 ברשימה. לקראת הבחירות לכנסת העשרים וארבע הוצב במקום ה-43 ברשימת הליכוד.

באוקטובר 2020 הודיע על כוונתו להתמודד בבחירות לנשיאות ישראל על תפקיד נשיא המדינה. ב-19 במאי 2021 הודיע על פרישה מהמירוץ.

דעותיו ועמדותיו
---------------

גליק הוא מראשי המאבק נגד הגבלת כניסת יהודים להר הבית ופגיעה בחופש הפולחן שלהם. הוא הקים את הליב"ה - המיזם לחופש יהודי בהר הבית ומארגן סיורים מודרכים בהר.

גליק תומך בסיפוח שטחי יהודה והשומרון תוך אזרוח מלא של תושביו הפלסטינים, שלדבריו, רובם הגדול מעדיפים שלטון ישראלי. גליק התנגד לביקורת כלפי "נשות הכותל". הוא גינה את אלאור אזריה (אך טען שלא היה צריך לשבת בכלא אלא לקבל ימי מחבוש), קרא לא להחרים את היהודים הרפורמים, והביע התנגדות ליוזמה לשלול את אזרחותו של מנכ"ל "בצלם".

פרשיות הקשורות אליו
-------------------

משטרת ישראל אסרה על גליק מספר פעמים, אחת מהן במשך שנתיים, את הגישה להר הבית, ובעקבות כך הוא פתח בשתי שביתות רעב ברחבת הכותל ועתר לבג"ץ. הוא תבע את המשטרה על שעיכבה אותו בשנת 2009 פעמיים שלא כדין בכניסה להר הבית משום שצילם את עמדת הבידוק במקום. באחד המקרים הפרה המשטרה בכך צו שיפוטי. בראשית 2015 קיבל בית המשפט העליון בערעור את תביעתו של גליק ופסק כי על המשטרה לפצותו ב־7,500 ש"ח וב־2,500 ש"ח הוצאות משפט. בפברואר 2015 פסק בית משפט השלום בירושלים שעל המדינה לשלם לגליק 500,000 ש"ח כפיצוי על האיסור לעלות להר הבית, שלדבריו פגע בזכויותיו ובפרנסתו, אולם המדינה ערערה והפיצויים בוטלו על ידי בית המשפט המחוזי בירושלים.

בסוף שנת 2014 התלוננה נגדו במשטרה אישה מוסלמית בטענה שהפיל אותה בהר הבית וגרם לשבירת ידה. בעקבות זאת הגישה נגדו המשטרה כתב אישום בגרימה לחבלה ונאסר על גליק לעלות להר עד תום ההליכים. בפברואר 2016 התברר שהמתלוננת שיקרה ושהמשטרה קיבלה את גרסתה אף על פי שבמצלמותיה ניתן לראות שהאירוע לא התרחש. התובעת הודיעה שהיא חוזרת בה מכתב האישום וגליק הורשה לעלות להר הבית.

בפברואר 2020, עצרו שוטרים את גליק בהר הבית, לאחר שלא נענה להוראותיהם והלך לאט מדי, ולאחר מכן ערכו חיפוש בביתו בחשד לגנבת מסמכים מתיק החקירה שלו במשטרה.

ביוני 2020, בעת שהגיע גליק לנחם את משפחתו של איאד אלחלאק שנורה למוות בידי שוטרים בעיר העתיקה בירושלים, הותקף וסולק מאוהל המנחמים באלימות ופונה לבית החולים במצב קל. על התוקף הוטל לשלם לגליק פיצויים בסך 60,000 ש"ח.

פרסים והוקרה
------------

* 2014 - פרס למען זכויות אדם מתנועת אם תרצו על פועלו למען זכויות אדם של יהודים בהר הבית.
* 2015 - פרס מוסקוביץ' לציונות.
* 2017 - אות אביר איכות השלטון בקטגוריית הרשות המחוקקת, הפרס ניתן באופן תקדימי לח״כ המכהן בשנתו הראשונה בכנסת.

חיים אישים
----------

גליק היה נשוי ליפה (אחותם של הרב שמואל טל ונחום לנגנטל), אשר הלכה לעולמה ב-1 בינואר 2018 והוכרה כחללת פעולות איבה מאחר שנפצעה בניסיון ההתנקשות ב-2014 בבעלה, ולהם ארבעה ילדים. בנו שחר משמש ככתב בגלי צה"ל. בנוסף, גליק הוא אב חורג לשני ילדיה של יפה מנישואיה הראשונים ואב לשני ילדי אומנה. התגורר בעתניאל. ב-28 בינואר 2019 התחתן בשנית עם הדס דיסין, יו"ר עמותת "אמיצים" ועבר לגור איתה בירושלים.

קישורים חיצוניים
----------------

ויקישיתוף מדיה וקבצים בנושא **יהודה גליק** בוויקישיתוף
* אתר האינטרנט הרשמי של יהודה גליק
* 

* יהודה גליק, באתר הכנסת

* יהודה גליק, ברשת החברתית פייסבוק

* יהודה גליק, ברשת החברתית אקס (טוויטר)

* יהודה גליק, ברשת החברתית אינסטגרם

* יהודה גליק, סרטונים בערוץ היוטיוב

* יהודה גליק, באתר כנסת פתוחה
* יהודה גליק - כתבות וראיונות, באתר ערוץ 7
* עפרה לקס, יהודה בעלייה - בגליון השבוע, באתר ערוץ 7, 21 בינואר 2010
* אריק בנדר, הכי כתום בכנסת: יהודה גליק רץ לליכוד, באתר nrg‏, 31 באוקטובר 2012
* נדב שרגאי, הג'ינג'י שלא הסכים לוותר, באתר ישראל היום, 31 באוקטובר 2014
* קטע קול ריאיון עם יהודה גליק(הקישור אינו פעיל) בעקבות רצח דפנה מאיר בעתניאל בפיגוע דקירה, רדיו גלי ישראל, 18 בינואר 2016
* אריק בנדר, ‏יהודה גליק: "התנהגות החייל בחברון מזעזעת, המוסר שלי יהודי ואוניברסלי", באתר מעריב אונליין, 30 במרץ 2016
* שחר אילן, ח"כ גליק: מדיניות הוואקף עלולה לגרום להרס כיפת הסלע ואל אקצא, באתר הארץ, 30 במאי 2016
* חיים אתגר, "אנשים", ‏אביו של יהודה גליק: "יש סכנה למזרח התיכון במה שהוא עושה", באתר ‏מאקו‏, 10 באוגוסט 2016 סרטונים
* ניר יהב‏, "עברנו אסונות קשים במשפחה": ח"כ יהודה גליק בריאיון אישי, באתר וואלה!‏, 15 בדצמבר 2016
* סרטונים דוד בן בסט מראיין את יהודה גליק, "הנבחרים", באתר YouTube, ‏3 במרץ 2017
* אתר למנויים בלבד  יפעת ארליך, "נתניהו מסרב להיפגש איתי. ביטן מתעלם ממני. ח"כים שלא עומדים בשלשות נענשים", באתר "ידיעות אחרונות", 24 במרץ 2017
* אתר למנויים בלבד  יפעת ארליך, היה ביניהם גליק, באתר "ידיעות אחרונות", 3 בינואר 2018
* שרי מקובר-בליקוב, ‏ההר והבית: החיים החדשים של יהודה גליק, שמתמודד על הנשיאות, באתר מעריב אונליין, 17 במאי 2021

ממאמריו:

* יהודה גליק, טיול מהנה בהר, באתר הארץ, 12 ביולי 2009
* יהודה גליק, מהו השלב הבא של הציונות? שלום וירושלים , באתר כל העיר, 12 ביוני 2019

הערות שוליים
------------

1. ↑  שמוליק חדד, בכיר במשרד הקליטה מתפטר 'בגלל ההתנתקות', באתר ynet, 16 במרץ 2005
2. ↑  יוסי אלי ואמיר בוחבוט‏, חוסל החשוד בניסיון ההתנקשות ביהודה גליק, באתר וואלה!‏, 30 באוקטובר 2014
3. ↑  כתבי חדשות 2, ‏פעיל הימין יהודה גליק נפצע קשה מאוד מירי בתום כנס על הר הבית בירושלים, באתר ‏מאקו‏, 29 באוקטובר 2014
4. ↑  נועם (דבול) דביר, אליאור לוי ועומרי אפרים, החשוד בהתנקשות בגליק חוסל במזרח י-ם, באתר ynet, 30 באוקטובר 2014
5. ↑  נועם (דבול) דביר ומורן אזולאי, הר הבית נסגר עד להודעה חדשה, באתר ynet, 30 באוקטובר 2014
6. ↑  חזקי עזרא, מדוע לא נעשה דבר בנוגע לאיומים על גליק?, באתר ערוץ 7, 2 בנובמבר 2014
7. ↑  עדו בן פורת, המשטרה: יהודה גליק לא התלונן על איומים, באתר ערוץ 7, 3 בנובמבר 2014
8. ↑  ידידיה בן אור, ההקלטות מעידות: במשטרה ידעו שגליק מאוים, באתר ערוץ 7, 3 בנובמבר 2014
9. ↑  שב"כ: סיכלנו ניסיון איראני לפגוע בשר בן גביר - נעצרו 3 פלסטינים ו-2 אזרחים ישראלים, באתר ynet, 27 בספטמבר 2023.
10. ↑  ניר הר זהב, גליק מתמודד בליכוד: רוצה מקום לא ריאלי, באתר ערוץ 7, 21 בדצמבר 2014
11. ↑  אלישע בן קימון, המחליף של יעלון בכנסת: פעיל הימין יהודה גליק, באתר ynet, 20 במאי 2016
12. ↑  ניר יהב‏, "עברנו אסונות קשים במשפחה": ח"כ יהודה גליק בריאיון אישי, באתר וואלה!‏, 15 בדצמבר 2016
13. ↑  אתר למנויים בלבד רוני לינדר-גנץ , הגבלת גיל העישון נפלה - אבל האיום של ח"כ גליק הביא לפשרה מפתיעה, באתר TheMarker‏, 21 בדצמבר 2017
14. ↑  שחר אילן, הצעת חוק שתאסור פרסומות לסיגריות ומוצרי עישון עברה בטרומית, באתר כלכליסט, 10 בינואר 2018
15. ↑  יהודה שלזינגר, יהודה הנשיא? המרוץ לצמרת של יהודה גליק, באתר ישראל היום, 8 באוקטובר 2020
16. ↑  לפי ריאיון עמו בתוכנית גב האומה מאוגוסט 2016, החל מאמצע הדקה ה-30
17. ↑  גיא עזרא, ‏יהודה גליק ל'סרוגים': "הנחת התפילין של נשות הכותל - מסירות נפש", באתר "סרוגים", 22 באוגוסט 2016
18. ↑  ניר יהב‏, "עברנו אסונות קשים במשפחה": ח"כ יהודה גליק בריאיון אישי, באתר וואלה!‏, 15 בדצמבר 2016
19. ↑  איתמר לוין, העליון: המשטרה הפרה צו בנוגע לגליק, באתר News1 מחלקה ראשונה, 6 בינואר 2015
20. ↑  אתר למנויים בלבד ניר חסון, המדינה לא תפצה את יהודה גליק על האיסור לעלות להר הבית, באתר הארץ, 21 בינואר 2016
21. ↑  צביקה גרוניך, ‏הערבייה שיקרה והתביעה נמחקה: יהודה גליק יוכל לעלות להר הבית, באתר כיכר השבת, 25 בפברואר 2016
22. 1 2  אברהם בלוך, ‏בלעדי: נחשף תוכן המסמכים שלקח יהודה גליק, באתר "סרוגים", 19 בפברואר 2020
23. ↑  על הרצפה, באזיקים: ח"כ לשעבר יהודה גליק נעצר בהר הבית, באתר www.msn.com (ארכיון)
24. ↑  חזקי ברוך, יהודה גליק נחקר ושחרר לפנות בוקר, באתר ערוץ 7, כ"ד בשבט תש"פ
25. ↑  אלעד הומינר, ‏יהודה גליק משחזר את הלינץ' שעבר, באתר כיפה, 7 ביוני 2020
26. ↑  ברוך שפירא, ‏הערבי שתקף את ח"כ לשעבר יהודה גליק יפצה אותו בכ-60,000 ש"ח, באתר JDN‏, ד׳ בניסן תשפ״א.
27. ↑  פרס ליהודה גליק באירוע לציון יום זכויות האדם (ארכיון)
28. ↑  "אבירי השלטון" לשנת 2017: ח"כ גליק, השופט ג'ובראן והאלוף הראל (ארכיון)
29. ↑  אלישע בן קימון ומורן אזולאי, "הלכה לעולמה יפה גליק, אשתו של ח"כ יהודה גליק", באתר ynet, 1 בינואר 2018
30. ↑  דף לזכר יפה יפי גליק לנגנטל, ב"לעד" – אתר לזכר האזרחים חללי פעולות האיבה
31. ↑  שרי מקובר-בליקוב, "השנתיים האחרונות היו מטורפות: מחבל ירה בי. אבא של אשתי יפי וגיסה נפטרו, תינוק שהיא טיפלה במשפחתו טבע באמבטיה, שני חברים נרצחו בפיגועים ושלישית נהרגה בתאונה. באתר ynet, 12 ביולי 2017
32. ↑  חזקי ברוך, יהודה גליק במליאת הכנסת: "אני מתחתן", באתר ערוץ 7, 1 בינואר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308616005171
* ISNI: 0000 0004 0309 9501
* VIAF: 299527705
* WorldCat: viaf-299527705

 |